Reynir Freyr Sveinsson stóð sig vel í leiknum í kvöld og skoraði 3 mörk . sunnlenska.is / Guðmundur Karl Íslandsmeistarar Selfoss unnu öruggan sigur á Fram í úrvalsdeild karla í handbolta í kvöld , 30 - 24 . Leikurinn var kaflaskiptur í fyrri hálfleik , Selfoss byrjaði vel en varð síðan fyrir áfalli eftir tíu mínútna leik þegar Árni Steinn Steinþórsson fór meiddur af velli . Þetta riðlaði leik Selfyssinga talsvert en smátt og smátt fundu þeir sitt besta form og kláruðu leikinn sannfærandi í seinni hálfleik . Staðan var 17 - 15 í leikhléi . Haukur Þrastarson var markahæstur Selfyssinga með 8/4 mörk en hann skoraði sjö mörk í fyrri hálfleik . Hergeir Grímsson skoraði 5/1 og var frábær í vörn og sókn og duglegur að finna Atla Ævar Ingólfsson á línunni en hann skoraði einnig 5 mörk . Reynir Freyr Sveinsson átti frábæra innkomu og skoraði 3 mörk , eins og Magnús Öder Einarsson . Alexander Egan skoraði 2 mörk og þeir Guðni Ingvarsson , Árni Steinn Steinþórsson , Daníel Karl Gunnarsson og Tryggvi Þórisson skoruðu allir 1 mark . Einar Baldvin Baldvinsson varði 10 skot í marki Selfoss . Selfossi er áfram í 4. sæti deildarinnar , nú með 13 stig en Fram er í 9. sæti með 7 stig .